Ο **Ανδρέας Μαυρογιάννης** (Αγρός Λεμεσού, 20 Ιουλίου 1956) είναι Ελληνοκύπριος διπλωμάτης και πολιτικός. Διετέλεσε πρέσβης της Κυπριακής Δημοκρατίας στον ΟΗΕ, στην ΕΕ, στην Ιρλανδία και στη Γαλλία, καθώς και υφυπουργός Προεδρίας για ευρωπαϊκά θέματα.

Βιογραφικά στοιχεία
-------------------

Ο Ανδρέας Μαυρογιάννης γεννήθηκε στον Αγρό στις 20 Ιουλίου 1956. Ο πατέρας του Διομήδης Μαυρογιάννης ήταν επιπλοποιός, επιχειρηματίας και αγωνιστής της ΕΟΚΑ. Σπούδασε νομική στο Αριστοτέλειο Πανεπιστήμιο Θεσσαλονίκης. Στη συνέχεια απέκτησε μεταπτυχιακό δίπλωμα στο διεθνές δίκαιο και στις πολιτικές επιστήμες από τη νομική σχολή του Πανεπιστημίου Πανθεόν-Ασσάς. Ακολούθως απέκτησε διδακτορικό τίτλο στην πολιτική κοινωνιολογία από το Πανεπιστήμιο Παρί-Ναντέρ.

Το 1984 του απονεμήθηκε το δίπλωμα της Ακαδημίας Διεθνούς Δικαίου της Χάγης, η μεγαλύτερη διεθνής διάκριση στον χώρο του διεθνούς δικαίου.

Ήταν νυμφευμένος με την αείμνηστη Καλλιόπη Ευθυβούλου - Μαυρογιάννη (1961 -2014) και έχει 1 υιό τον Διομήδη, και 1 κόρη, την Αθηνά.

To 2021 παντρεύτηκε την Lena Shamoun.

Διπλωματική καριέρα
-------------------

Εντάχθηκε στη διπλωματική υπηρεσία της Κυπριακής Δημοκρατίας το 1987. Υπηρέτησε σε διάφορες θέσεις, υπηρεσίες και αποστολές. Διετέλεσε διευθυντής του γραφείου τριών διαδοχικών Υπουργών Εξωτερικών (1995-97, 2002-2003).

Την περίοδο 1997-1999 διετέλεσε πρέσβης της Κύπρου στην Ιρλανδία. Την περίοδο 1999-2002 διετέλεσε πρέσβης της Κύπρου στη Γαλλία, με παράλληλες διαπιστεύσεις σε Ανδόρρα, Τυνησία και Μαρόκο.

Ακολούθως, διετέλεσε Πρέσβης-Μόνιμος Αντιπρόσωπος της Κύπρου στον Οργανισμό Ηνωμένων Εθνών στη Νέα Υόρκη από το 2003 ως το 2008, με παράλληλες διαπιστεύσεις σε Βραζιλία, Αγία Λουκία, Γρενάδα και Αντίγκουα και Μπαρμπούντα. Κατά τη διάρκεια της θητείας του εξελέγη ως ένας από τους αντιπροέδρους της Γενικής Συνέλευσης του ΟΗΕ από το 2007 ως το 2008. Ενήργησε ως διαμεσολαβητής (facilitator) και Σύμβουλος του Προέδρου της Γενικής Συνέλευσης για την μεταρρύθμιση του Συμβουλίου Ασφαλείας (2007). Από το 2003 ως το 2008 ήταν πρόεδρος της Επιτροπής των Ηνωμένων Εθνών για τις σχέσεις με την φιλοξενούσα χώρα. Επιπλέον, προέδρευσε άλλων επιτροπών και διασκέψεων του Οργανισμού Ηνωμένων Εθνών. Ακόμη ήταν αντιπρόεδρος και γενικός εισηγητής της 3ης Διάσκεψης του ΟΗΕ για την Χρηματοδότηση της Ανάπτυξης.

Την περίοδο 2008-2011 διετέλεσε Πρέσβης-Μόνιμος Αντιπρόσωπος της Κύπρου στην Ευρωπαϊκή Ένωση στις Βρυξέλλες.

Τον Ιούλιο του 2019 ανέλαβε εκ νέου Πρέσβης-Μόνιμος Αντιπρόσωπος της Κύπρου στον Οργανισμό Ηνωμένων Εθνών στη Νέα Υόρκη.

Πολιτική διαδρομή
-----------------

Την περίοδο 2002-2008 ήταν μέλος της διαπραγματευτικής ομάδας της ελληνοκυπριακής πλευράς στις διακοινοτικές συνομιλίες για την επίλυση του κυπριακού προβλήματος.

Στις 3 Οκτωβρίου 2011 ανέλαβε Υφυπουργός Προεδρίας για ευρωπαϊκά θέματα στην κυβέρνηση Δημήτρη Χριστόφια, έχοντας τη γενική ευθύνη και πολιτική εποπτεία για την προετοιμασία και την διεκπεραίωση της κυπριακής Προεδρίας του Συμβουλίου της Ευρωπαϊκής Ένωσης το δεύτερο εξάμηνο του 2012. Είχε, πρόσθετα προς τα μέλη του Υπουργικού Συμβουλίου, την ευθύνη εκπροσώπησης της Δημοκρατίας, την προεδρία σχηματισμών του Συμβουλίου, τις Διαθεσμικές Σχέσεις και την εκπροσώπηση της Προεδρίας και του Συμβουλίου της Ευρωπαϊκής Ένωσης ενώπιον του Ευρωπαϊκού Κοινοβουλίου, άλλων θεσμών, διασκέψεων και συναντήσεων. Η θητεία του ολοκληρώθηκε στις 31 Ιανουαρίου 2013.

Την 1η Μαρτίου 2013 ανέλαβε Γενικός Διευθυντής (Γενικός Γραμματέας) του Υπουργείου Εξωτερικών, θέση στην οποία παρέμεινε έως τις 31 Αυγούστου 2013.

Την 1η Σεπτεμβρίου 2013 διορίστηκε διαπραγματευτής της ελληνοκυπριακής πλευράς στις συνομιλίες για το Κυπριακό. Παραιτήθηκε στις 15 Απριλίου 2022, παραμένοντας στη θέση έως τις 15 Μαΐου 2022.

### Προεδρικές εκλογές 2023

Τον Ιούνιο του 2022, το Α.Κ.Ε.Λ. προέκρινε τον Ανδρέα Μαυρογιάννη ως υποψήφιο για τις προεδρικές εκλογές της Κυπριακής Δημοκρατίας και λίγες ημέρες αργότερα εξήγγειλε και επίσημα την υποψηφιότητά του. Κατά τον πρώτο γύρο των εκλογών, στις 5 Φεβρουαρίου 2023, κατέλαβε την δεύτερη θέση, με ποσοστό 29,60% των ψήφων, πίσω από τον Νίκο Χριστοδουλίδη που έλαβε 32,04%. Στον δεύτερο γύρο που διεξήχθη στις 12 Φεβρουαρίου, ο Μαυρογιάννης έχασε από τον Χριστοδουλίδη, λαμβάνοντας 48,08 έναντι 51,92%.

Μετά την ήττα του, ο Ανδρέας Μαυρογιάννης ανακοίνωσε την αποχώρησή του από την ενεργό πολιτική.

Τιμητικές διακρίσεις
--------------------

Ο Ανδρέας Μαυρογιάννης παρασημοφορήθηκε ως Αξιωματικός της Λεγεώνας της Τιμής της Γαλλικής Δημοκρατίας και ως Μέγας Ταξιάρχης του Τάγματος Διπλωματικής Αξίας της Ρουμανίας. Επιπλέον, του έχει απονεμηθεί το βραβείο Πρωτοποριακής Δημιουργίας Γιάννος Κρανιδιώτης.

Παραπομπές
----------

1. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25  «Πρέσβυς Ανδρέας Δ. Μαυρογιάννης» (PDF). Αρχειοθετήθηκε (PDF) από το πρωτότυπο στις 20 Απριλίου 2020. Ανακτήθηκε στις 20 Απριλίου 2020.
2. ↑  Polignosi. «Μαυρογιάννης Διομήδης». *www.polignosi.com*. Ανακτήθηκε στις 7 Φεβρουαρίου 2023.
3. ↑  «Ο πρέσβης Α. Μαυρογιάννης επέδωσε τα διαπιστευτήριά του στον Γκουτέρες». Ο Φιλελεύθερος. 24 Ιουλίου 2019. Αρχειοθετήθηκε από το πρωτότυπο στις 25 Ιανουαρίου 2021. Ανακτήθηκε στις 25 Ιανουαρίου 2021.
4. ↑  «Υφυπουργός Προεδρίας για ευρωπαϊκά θέματα ο Ανδρέας Μαυρογιάννης». *www.sigmalive.com*. 17 Νοεμβρίου 2011. Αρχειοθετήθηκε από το πρωτότυπο στις 8 Απριλίου 2020. Ανακτήθηκε στις 8 Απριλίου 2020.
5. 1 2  «Ο περί Υφυπουργού Προεδρίας για Ευρωπαϊκά Θέματα (Προσωρινές Διατάξεις) Νόμος του 2011 - 123(I)/2011». *www.cylaw.org*. Αρχειοθετήθηκε από το πρωτότυπο στις 8 Απριλίου 2020. Ανακτήθηκε στις 8 Απριλίου 2020.
6. ↑  «Παράδοση έκθεσης πεπραγμένων από Μαυρογιάννη σε Χριστόφια-Ομήρου». *Kathimerini.com.cy*. 23 Ιανουαρίου 2013. Αρχειοθετήθηκε από το πρωτότυπο στις 8 Απριλίου 2020. Ανακτήθηκε στις 8 Απριλίου 2020.
7. ↑  «Παραιτήθηκε ο διαπραγματευτής Ανδρέας Μαυρογιάννης λόγω ανυπαρξίας κινητικότητας στο Κυπριακό». 17 Απριλίου 2022. Αρχειοθετήθηκε από το πρωτότυπο στις 17 Απριλίου 2022. Ανακτήθηκε στις 17 Απριλίου 2022.
8. ↑  Προεδρικές - Με 90% επικύρωσε τον Μαυρογιάννη το ΑΚΕΛ (βίντεο)
9. ↑  Εξήγγειλε υποψηφιότητα ο Μαυρογιάννης-«Να φέρουμε πραγματική προοδευτική αλλαγή»
10. ↑  «Νίκος Χριστοδουλίδης και Ανδρέας Μαυρογιάννης στον Β' γύρο των προεδρικών εκλογών (Βίντεο)». *ΡΙΚnews*. 5 Φεβρουαρίου 2023. Αρχειοθετήθηκε από το πρωτότυπο στις 5 Φεβρουαρίου 2023. Ανακτήθηκε στις 5 Φεβρουαρίου 2023.
11. ↑  Solutions, BDigital Web. «Μονομαχία Χριστοδουλίδη - Μαυρογιάννη». *Kathimerini.com.cy*. Ανακτήθηκε στις 5 Φεβρουαρίου 2023.
12. ↑  Team, ΤοΒΗΜΑ (12 Φεβρουαρίου 2023). «Νέος πρόεδρος της Κύπρου ο Χριστοδουλίδης». *Ειδήσεις - νέα - Το Βήμα Online*. Ανακτήθηκε στις 12 Φεβρουαρίου 2023.
13. ↑  Team, ΤοΒΗΜΑ (12 Φεβρουαρίου 2023). «Αποχωρεί από την ενεργό πολιτική ο Ανδρέας Μαυρογιάννης». *Ειδήσεις - νέα - Το Βήμα Online*. Ανακτήθηκε στις 12 Φεβρουαρίου 2023.

Πηγές
-----

* «Πρέσβυς Ανδρέας Δ. Μαυρογιάννης» (PDF). Αρχειοθετήθηκε (PDF) από το πρωτότυπο στις 20 Απριλίου 2020. Ανακτήθηκε στις 20 Απριλίου 2020.
* «Αντρέας Μαυρογιάννης, Διαπραγματευτής Ελληνοκυπριακής Κοινότητας». 19 Σεπτεμβρίου 2018. Αρχειοθετήθηκε από το πρωτότυπο στις 20 Απριλίου 2020. Ανακτήθηκε στις 20 Απριλίου 2020.
* «Ανδρέας Δ. Μαυρογιάννης». *www.cy2012.eu*. Αρχειοθετήθηκε από το πρωτότυπο στις 20 Απριλίου 2020. Ανακτήθηκε στις 20 Απριλίου 2020.

| Πολιτικά αξιώματα
 |
| --- |
| Προκάτοχος- | **Υφυπουργός Προεδρίας για ευρωπαϊκά θέματα**17 Οκτωβρίου 2011 – 31 Ιανουαρίου 2013 | Διάδοχος- |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 2746145857204222922323
* SUDOC: 191283436

 |

 |